ଭୁବନେଶ୍ୱର, ୯ ଜୁଲାଇ(ଓଡ଼ିଶା ଡ଼ଟ୍ କମ୍): ଭୁବନେଶ୍ବରରେ ବିଭିନ୍ନ ସପିଙ୍ଗ ମଲରୁ ନିୟମିତ ଭାବେ ଶାଢି, ଅନ୍ତବସ୍ତ୍ର, ଡ୍ରେସ ଆଦି ମୂଲ୍ୟବାନ ସାମଗ୍ରୀ ଚୋରୀକରିବା ଅଭିଯୋଗରେ ପୁଲିସ ଜଣେ ଦାନ୍ତ ଡାକ୍ତରାଣୀ ଓ ତାଙ୍କ ମାକୁ ବୁଧବାର ଗିରଫ କରିଛି ।
ସହିଦ ନଗରରେ ଥିବା ମନୀଷା ବୁଟିକକୁ କିଛି ଦିନ ତଳେ ଯାଇ ବିଭିନ୍ନ ଜିନିଷ କିଣିବା ବାହାନାରେ ସମ୍ ହସ୍ପିଟାଲରେ ଦାନ୍ତ ଡାକ୍ତର ଥିବା ଅଠେଇଶ ବର୍ଷ ବୟସ୍କା କଲ୍ୟାଣୀ ପୃଷ୍ଟି ଓ ତାଙ୍କ ମା କୁସୁମ କିଛି ଶାଢି ଚୋରି କରିବା ଉଦ୍ୟମ କରି ବୁଟିକ କର୍ମଚାରୀଙ୍କ ଦ୍ବାରା ଧରାପଡିଥିଲେ ଓ ହଟହଟା ହୋଇଥିଲେ ।
ବୁଟିକ ମାଲିକାଣୀ ପରବର୍ତ୍ତୀ ସମୟରେ ଦୋକାନ ସିସିଟିଭି ଫୁଟେଜ ଦେଖିବାରୁ ସେମାନେ ପୂର୍ବରୁ ମଧ୍ୟ ସମାନ ପ୍ରକାର ଚୋରୀ କରିଥିବା ଜଣାପଡିଥିଲା । ଏହାପରେ ଧଳ ପୁଲିସକୁ ସୂଚନା ଦେଇଥିଲେ । ପୁଲିସ ସିସିଟିଭି ଆଧାରରେ ପୃଷ୍ଟିଙ୍କ ଘର ଖାନତଲାସ କରି ଲକ୍ଷାଧିକ ଟଙ୍କାର ଚୋରୀ ସାମଗ୍ରୀ ପାଇବାପରେ ସେମାନଙ୍କୁ ଗିରଫ କରିଥିଲେ ।
ଉଭୟ ମା ଓ ଝିଅ ବିଭିନ୍ନ ଦୋକାନରୁ ଅତୀତ ରେ ଚୋରୀ କରିଥିବା ସ୍ବୀକାର କରିଥିବା ବେଳେ, ପୁଲିସ ଏହାର ଯାଞ୍ଚ ଜାରି ରଖିଛି । କଲ୍ୟାଣୀଙ୍କ ବାପା ଜଣେ ଅବସରପ୍ରାପ୍ତ ବ୍ୟାଙ୍କ ଅଧିକାରୀ । ତାଙ୍କର ସହରରେ ଏକ ବହୁତଳ ପ୍ରାସାଦ ରହିଛି । ମାନସିକ ରୋଗଗ୍ରସ୍ତ ହୋଇଥିବାରୁ କଲ୍ୟାଣୀ ଓ ତାଙ୍କ ମା ବିଭିନ୍ନ ସମୟରେ ଦୋକାନମାନଙ୍କରୁ ଚୋରୀ କରୁଥିବା ପୁଲିସ ସନ୍ଦେହ କରୁଛି ।
ଭୁବନେଶ୍ବର, ଜୁନ ୩୦ (ଓଡିଶା ଡଟ କମ) ଓଡିଶା ଯୁଗ୍ମ ପ୍ରବେଶିକା ପରୀକ୍ଷା (ଜେଇଇ ) ର ଏକ ଜାଲ ୱେବସାଇଟ ତିଆରିକରି ଛାତ୍ରଛାତ୍ରୀଙ୍କ ତଥ୍ୟ ବେଆଇନ ଭାବେ ହାସଲ କରିଥିବା ଅଭିଯୋଗରେ ପୁଲିସ ଜଣେ ଯୁବ ଇଞ୍ଜିନିୟରକୁ ସୋମବାର ଗିରଫ କରିଛି ।
୨୪ ବର୍ଷ ବୟସ୍କ ସମାଉଳ ହକ ନାମକ ଏହି ଯୁବକ ହେଉଛନ୍ତି ଝାଡଖଣ୍ଡ ରାଜ୍ୟର ଓ ସେ ମୁମ୍ବାଇର ଏକ ଘରୋଇ କମ୍ପାନୀରେ ଚାକିରି କରୁଛନ୍ତି । କେତେକ ଘରୋଇ ଇନଜିନିୟରିଂ କଲେଜକୁ ସାହାଯ୍ୟ କରିବା ଉଦ୍ଦେଶ୍ୟରେ ସେ ଏହା କରିଥିବା ପୁଲିସ ସନ୍ଦେହ କରୁଛି ।
ସୂଚନା ଯୋଗ୍ୟଯେ ଗତ ବର୍ଷ ଓଜେଇଇ କତ୍ତୃପକ୍ଷ ପ୍ରବେଶିକା ପରୀକ୍ଷା ପାଇଁ ନିଜର ୱେବସାଇଟ ଖୋଲିବା ପୂର୍ବରୁ ଜାନୁଆରୀ ମାସରେ ସମାଉଳ ହକ ଏକ ୱେବସାଇଟ ଖୋଲି ଥିଲେ ଓ ବହୁ ସଂଖ୍ୟାରେ ନିଜର ବ୍ୟକ୍ତିଗତ ସୂଚନା ଦେଇ ଛାତ୍ର ଛାତ୍ରୀ ମାନେ ଏ ହି ୱେବସାଇଟ ଜରିଆରେ ଆବେଦନ କରିଥିଲେ ।
ଏହା ଜଣା ପଡିବା ପରେ ଜେଇଇ କର୍ତ୍ତୃପକ୍ଷ ଭୁବନେଶ୍ବର ର ଏଆରଫିଲ୍ଡ ଥାନାରେ ଏତଲା ଦେଇଥିଲେ । ପରେ କ୍ରାଇମବ୍ରାଞ୍ଚର ସାଇବର ସେଲ ଏହାର ତଦନ୍ତ କରିଥିଲା ।
ମୁମ୍ବାଇରୁ ସମାଉଳ ହକ ଗିରଫ ହୋଇଥିବା ବେଳେ, ତାଙ୍କ ସହ ଅନ୍ୟ କେତେକ ବ୍ୟକ୍ତି ସମ୍ପୃକ୍ତ ଥିବା ସନ୍ଦେହକରି ତାଙ୍କୁ ଧରିବା ପାଇଁ ପୁଲିସ ଯାଞ୍ଚ ବ୍ୟାପକ କରିଛି ।
ଭୁବନେଶ୍ବର, ମଇ ୩୧(ଓଡିଶା ଡଟ୍ କମ୍) କେନ୍ଦ୍ର ସରକାର ପରିଚାଳିତ ରେଳ ବିକାଶ ନିଗମ ଲିମିଟେଡର ଜଣେ ବରିଷ୍ଠ ଅଧିକାରୀଙ୍କ ଉପରକୁ ଭୁବନେଶ୍ୱର ଠାରେ ଶନିବାର କେତେକ ଦୁର୍ବୁତ୍ତ ଗୁଳି ଚଳାଇ ତାଙ୍କୁ ଆହତ କରିଥିବା ଘଟଣାରେ ରାଜ୍ୟର ଜଣା ଶୁଣା ନିର୍ମାଣ କମ୍ପାନୀ ଏଆର୍ ଏସ୍ଏସ୍ ଗ୍ରୁପର ଅଧ୍ୟକ୍ଷ ସୁବାସ ଅଗ୍ରୱାଲଙ୍କୁ ଗିରଫ କରିଥିବା ପୁଲିସ ରବିବାର କହିଛି ।
ନିଗମର ଜଏଣ୍ଟ ଜେନେରାଲ ମ୍ୟାନେଜର ଅଜୟ କୁମାର ଅପରାହ୍ନ ପ୍ରାୟ ଅଢେଇଟାରୁ ତିନିଟା ମଧ୍ୟରେ ଅଫିସରୁ କାମ ସାରି ଶ୍ରୀବିହାର ରାସ୍ତାରେ ଏକ ସ୍କରପିଓରେ ନିଜ ଭଡା ଘରକୁ ଫେରୁଥିବା ସମୟରେ ମୋଟର ସାଇକେଲ ରେ ତିନିଜଣ ଅଜ୍ଞାତ ଯୁବକ ପ୍ରଥମେ ଗାଡିକୁ ଅଟକାଇବା ପାଇଁ ହାତ ଦେଖାଇଥିବା ସେ ପୁଲିସକୁ କହିଛନ୍ତି ।
ଡ୍ରାଇଭର ଗାଡି ଅଟକାଇବା ପରେ ଜଣେ ଯୁବକ ମୋଟର ସାଇକେଲରୁ ତଳକୁ ଆସି ତାଙ୍କ ସହ କଥା ବାର୍ତ୍ତା ହେବାକୁ କହିଥିଲେ ।
ପରେ ପରେ ଅନ୍ୟ ଦୁଇଜଣ ମଧ୍ୟ ତଳକୁ ଆସି ବିହାରକୁ ପଳାଇ ଯା ନହେଲେ ମରିବୁ ବୋଲି ଧମକି ଦେଇଥିଲେ । ଉତ୍ତରରେ ଅଜୟ ଚାକିରି କରିବାକୁ ଆସିଛି ଘରକୁ ଫେରିବା ପାଇଁ ନୁହେଁ ବୋଲି କହିବାରୁ ଉତ୍ୟକ୍ତ ହୋଇ ସେମାନଙ୍କ ମଧ୍ୟରୁ ଜଣେ ପିସ୍ତଲ ବାହାର କରି ତାଙ୍କ ଉପରକୁ ଗୁଳି ଚଳାଇଥିବା ସେ କହିଛନ୍ତି ।
ଏହା ପରେ ସମସ୍ତ ତିନି ଜଣ ମୋଟର ସାଇକେଲରେ ସେଠାରୁ ଅନ୍ତର୍ଦ୍ଧାନ ହୋଇ ଯାଇଥିଲେ । ସୌଭାଗ୍ୟକୁ ଗୁଳି ତାଙ୍କ ବାମ ଗୋଡ ପ୍ୟାଣ୍ଟରେ ଘଷି ହୋଇ ଗାଡି ଭିତରେ ଲାଗିଥିବା ଅଜୟ ପୁଲିସକୁ କହିଛନ୍ତି ।
ରେଳବାଇ ଠିକା କାମ କୁ ନେଇ ନିର୍ମାଣ କମ୍ପାନୀ ଏଆର୍ ଏସ୍ଏସ୍ ର ଅଧ୍ୟକ୍ଷ ସୁବାସ ଅଗ୍ରୱାଲ ଅଫିସକୁ ଆସି ସମସ୍ତଙ୍କ ସାମ୍ନାରେ ତାଙ୍କୁ ଧମକ ଦେଇଥିବାରୁ ସେ ଏହି ଘଟଣାରେ ସମ୍ପୃକ୍ତ ବୋଲି ଅଜୟ କହିବା ପରେ ଏହି ଗିରଫ କରାଯାଇଥିବା ପୁଲିସ କହିଛି ।
୧୫୦ କୋଟି ଟଙ୍କା ବ୍ୟୟରେ ଅନୁଗୁଳ ଓ ସୁକିନ୍ଦା ଅଞ୍ଚଳରେ ୩୦ କିଲୋମିଟର ବିସ୍ତ୍ରୁତ ଏକ ରେଳବାଇ ପ୍ରକଳ୍ପ ଏଆରଏସଏସ କାର୍ଯ୍ୟକାରୀ କରୁଥିଲା । ଅଜୟ କୁମାର ଏହାର ତତ୍ବାବଧାନ କରୁଥିଲେ । ସର୍ତ୍ତାବଳୀ ଅନୁସାରେ ସମୟସୀମା ମଧ୍ୟରେ କାମ ନ କରିବାରୁ ରେଳବାଇ ଏଆରଏସଏସ ଉପରେ ଦୁଇଥର ଜରିମାନା ଆଦେଶ କରିଥିବା, ଡେପୁଟି ପୁଲିସ କମିଶନର ସତ୍ୟବ୍ରତ ଭୋଇ ଓଡିଶା ଡଟ କମ କୁ କହିଛନ୍ତି ।
ଏହି ଜରିମାନାରେ ଉତକ୍ଷିପ୍ତ ହୋଇ ସୁବାସ ଅଜୟଙ୍କ ଅଫିସକୁ ଯାଇ ବାରମ୍ବାର ଧମକ ଦେଇଥିବା ଅଜୟ ପୁଲିସରେ ଅଭିଯୋଗ କରିଥିବା ଭୋଇ କହିଛନ୍ତି । ସୁବାସ ତାଙ୍କର କୌଣସି ସମ୍ପୃକ୍ତି ନଥିବା ଓ ସେ ନିର୍ଦୋଷ ବୋଲି ଦର୍ଶାଉ ଥିବା ବେଳେ ଅଜୟଙ୍କ ସୂଚନା ଆଧାରରେ ତାଙ୍କୁ ଗିରଫ କରାଯାଇଛି ।
ଗୁଳିକାଣ୍ଡ ହୋଇଥିବା ଅଞ୍ଚଳ ଜନବସତିପୂର୍ଣ ଓ କେତେକ ସ୍ଥାନରେ ସିସି ଟିଭି ଥିବାର ସମ୍ଭାବନା ଥିବାରୁ ନିଖୋଜ ଥିବା ଦୁର୍ବୁତ୍ତ ମାନଙ୍କୁ ଧରିବା ପାଇଁ ପୁଲିସ ତାହା ଖୋଜିବା ଆରମ୍ଭ କରିଛି ।
୨୦୦୦ ମସିହାରେ କମ୍ପାନୀ ଭାବେ ପଞ୍ଜୀକୃତ ହୋଇଥିବା ଏଆର୍ ଏସ୍ଏସ୍ ବାର୍ଷିକ ପ୍ରାୟ ଅଢେଇ ହଜାର କୋଟି ଟଙ୍କାର ବ୍ୟବସାୟ କରୁଥିବା ବେଳେ ଓଡିଶା ସମେତ ଦେଶର ୧୪ ଟି ରାଜ୍ୟରେ ରାସ୍ତା, କୋଠା, ପୋଲ ଓ ରେଳବାଇ ଭିତ୍ତି ଭୂମି ନିର୍ମାଣ ଆଦି କାର୍ଯ୍ୟ କରିଆସୁଅଛି ।
ମୁମ୍ବାଇ ଷ୍ଟକ ଏକ୍ସଚେଞ୍ଜରେ ପଞ୍ଜୀକୃତ ଏହି କମ୍ପାନୀର ମୁଖ୍ୟ ଅଫିସ ଭୁବନେଶ୍ବରରେ ରହିଛି ।
ଭୁବନେଶ୍ୱର, ମଇ ୨୩ (ଓଡିଶା ଡଟ କମ) ଚିଟଫଣ୍ଡ ଠକେଇରେ ସମ୍ପୃକ୍ତ ଥିବା ପଶ୍ଚିମବଙ୍ଗର ମାଗନସ ଇନଫ୍ରା ପ୍ରୋଜେକ୍ଟ ଲିମିଟେଡ କମ୍ପାନୀର ସିଏମଡ଼ିଙ୍କ ସହ ଏହାର ଛଅ ଜଣ ନିର୍ଦ୍ଦେଶକଙ୍କୁ ଭଦ୍ରକ ଟାଉନ ପୁଲିସ ଶୁକ୍ରବାର ଗିରଫ କରିଛି।
ଧାମରା, ଭଦ୍ରକ, ସୋର ଓ ବାଲେଶ୍ବର ଠାରେ ଥିବା କମ୍ପାନୀର ମୁଲ୍ୟବାନ ସମ୍ପତ୍ତିକୁ ବିକ୍ରି କରିବା ପାଇଁ ସେମାନେ ସୋରର ଏକ ଲଜରେ ଏକାଠି ହୋଇଥିବା ବେଳେ କୌଣସି ସୂତ୍ରରୁ ଖବର ପାଇ ପୁଲିସ ତାଙ୍କ ଉପରେ ଚଢାଉ କରିଥିଲା ।
ମିଳିଥିବା ସୁଚନାନୁସାରେ, ଏହି କମ୍ପାନୀ ୨୦୧୧ ମସିହାରେ ଭଦ୍ରକର କଲେଜରୋଡ ସ୍ଥିତ ଜଗନ୍ନାଥପୁର, ଧାମରା, ଆଗରପଡା, ବାଲେଶ୍ବର, ସୋର ଠାରେ ନିଜର ଶାଖା କାର୍ଯ୍ୟ।ଳୟ ଖୋଲିଥିଲା । ଏହି ସଂସ୍ଥାରେ ଜିଲ୍ଲାର ଦେଢହଜାରରୁ ପ୍ରାୟ ଅଧିକ ଜମାକାରୀ ପ୍ରାୟ ୧୫ କୋଟିରୁ ଅଧିକ ଟଙ୍କା ଜମା ରଖିଥିଲେ । ୨୦୧୪ ମସିହାରେ ଏହି ସଂସ୍ଥା ହଠାତ ତା'ର ସମସ୍ତ ଶାଖା ବନ୍ଦ କରି କୁଆଡେ ଉଭାନ ହୋଇଯାଇଥିଲା ।
ଏହାପରେ ଏହି ସଂସ୍ଥାର ଜମାକାରୀମାନଙ୍କତରଫରୁ ଥାନାରେ ଅଭିଯୋଗ କରଯାଇଥିଲା । ଭଦ୍ରକ ଟାଉନ ଥାନା ସେମାନଙ୍କ ନାମରେ ଏତଲା ଦାୟର କରି ତାଙ୍କୁ ଧରିବା ପାଇଁ ଜାଲ ବିଛାଇଥିଲା ।
ଭୁବନେଶ୍ବର, ମଇ ୧୭ (ଓଡିଶା ଡଟ କମ) କ୍ଷୁଦ୍ର ନିବେଶକ ମାନଙ୍କ ଠାରୁ ପ୍ରଲୋଭନ ଦେଖାଇ ପ୍ରାୟ ପଚାଶ କୋଟି ଟଙ୍କାର ଚିଟଫଣ୍ଡ ଠକେଇ କରିଥିବା ଅଭିଯୋଗରେ ରାଜ୍ୟ କ୍ରାଇମ ବ୍ରାଞ୍ଚର ଅର୍ଥନୈତିକ ଅପରାଧ ଶାଖା ରବିବାର ଭିଷ୍ଟା ମ୍ୟାନେଜମେଣ୍ଟ ସର୍ଭିସେସ ଲିମିଟେଡର ଅଧ୍ୟକ୍ଷ ଦେବ କୁମାର ପଣ୍ଡାକୁ ଗିରଫ କରିଛି ।
ପଣ୍ଡା କଳାହାଣ୍ଡି ଜିଲ୍ଲାର ବାସିନ୍ଦା । ୨୦୦୮ ମସିହାରେ କଟକରେ ତାଙ୍କ ସଂସ୍ଥାର ମୁଖ୍ୟ ଅଫିସ ଖୋଲି ବହୁ ବର୍ଷ ଧରି ସେ ନିଜ ବେଆଇନ କାରବାର ଚଲାଇଆସୁଥିଲା ବୋଲି ପୁଲିସ କହିଛି । ଖୁବ କମ ସମୟରେ ଅଧିକ ଫାଇଦାର ପ୍ରଲୋଭନ ଦେଖାଇ ତାଙ୍କ ସଂସ୍ଥା ଲୋକଙ୍କ ଠାରୁ ଅର୍ଥ ସଂଗ୍ରହ କରୁଥିଲା ।
କିଛି ନିବେଶକ ଗତ ବର୍ଷ ପଶ୍ଚିମ ଓଡିଶାରେ ପୁଲିସ ପାଖରେ ତାଙ୍କ ସଂସ୍ଥା ବିରୁଦ୍ଧରେ କିଛି ମାମଲା ରୁଜୁ କରିଥିଲେ । ଏହା ପରେ କ୍ରାଇମ ବ୍ରାଞ୍ଚ ଏହାର ତଦନ୍ତ ଭାର ହାତକୁ ନେଇଥିଲା ।
ଭୁବନେଶ୍ବରରୁ ବିଶାଖାପାଟନାମ ଯିବାପାଇଁ ଭୁବନେଶ୍ବର ରେଳ ଷ୍ଟେସନରେ ଏକ ଟ୍ରେନ କୁ ଅପେକ୍ଷା କରିଥିବା ସମୟରେ ତାଙ୍କୁ ପୁଲିସ କାବୁ କରିନେଇଥିଲା ।
ଭୁବନେଶ୍ବର, ମଇ ୧୬ (ଓଡିଶା ଡଟ କମ) ଫେସବୁକରେ ଜଣେ ଯୁବତୀଙ୍କ ଆପତ୍ତିଜନକ ଫଟୋ ପ୍ରକାଶକରିବା ଅଭିଯୋଗରେ କ୍ରାଇମ ବ୍ରାଞ୍ଚର ସାଇବର କ୍ରାଇମ ପୁଲିସ ପୁରୀରୁ ଜଣକୁ ଶନିବାର ଗିରଫ କରିଛି ।
ରଥ ଲେନ, ମାର୍କଣ୍ଡେଶ୍ବର ସାହିର ୨୨ ବର୍ଷ ବୟସ୍କ ବିକାଶ ଶତାବ୍ଦୀ ବିଜେବି କଲେଜରେ ପଢିଥିବା ତାଙ୍କର ଜଣେ ପୂର୍ବତନ ସହପାଠୀ ଛାତ୍ରୀଙ୍କ ବ୍ୟକ୍ତିଗତ ଫଟୋକୁ ବିକୃତ ଓ ଅଶ୍ଳୀଳ କରି ଫେସବୁକରେ ଏକ ଏକାଉଣ୍ଟ ଖୋଲି ନିଜ ମୋବାଇଲ ଜରିଆରେ ପ୍ରକାଶିତ କରିଥିଲେ ।
ଏ ସଂକ୍ରାନ୍ତରେ ପ୍ରଭାବିତ ଯୁବତୀ ଅଭିଯୋଗ ପତ୍ର ଦାଖଲ କରିବା ପରେ ସାଇବର କ୍ରାଇମ ପୁଲିସ ଘଟଣାର ତଦନ୍ତ ଆରମ୍ଭ କରି ଫେସବୁକ ଓ ଗୁଗୁଲ କର୍ତ୍ତ୍ବପକ୍ଷଙ୍କ ସହାୟତାରେ ଅଭିଯୁକ୍ତକୁ ଠାବ କରିବା ସହ ତାକୁ ଗିରଫ କରିଛି । ସେ ବ୍ୟବହାର କରିଥିବା ମୋବାଇଲକୁ ମଧ୍ୟ ପୁଲିସ ଜବତ କରିଛି ।
